《洞庭湖中谩兴》
明代·苏葵

七夕罗浮船，中秋洞庭客。望望迷西东，行行杳南北。

君山云树青，梦渚浪花白。扰扰羁孤怀，欲驱驱不得。

酒船在何处，金貂曷容惜。剩买梨花春，一饮拚一石。

衰颜偏易酡，愁心却难释。如何怀土念，转作忧时戚。

三边扬沙尘，潢池弄戈戟。方岳想次公，嫖姚慕充国。

明时岂无人，飞兔或伏枥。自荐怜毛生，华杞愤摧抑。

萍蓬江汉宽，羽翰云霄隔。市南伏壮士，湘水游忠魄。

拊髀恒热中，水凉堪自濯。弹铗和渔歌，渔人颇吾识。

移舟遽前来，同作扣舷亟。扣舷复何为，颓波无时息。

白首将焉从，老髯吹铁笛。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。